**วันคุ้มครองผู้บริโภคไทย อย. หนุน “รักษาสิทธิ์” ร้องเรียนผลิตภัณฑ์สุขภาพผ่าน 6 ช่องทาง**

 30 เมษายน วันคุ้มครองผู้บริโภคไทย อย. เน้นย้ำผู้บริโภคให้รักษาสิทธิตนเองไม่ให้ตกเป็นเหยื่อของโฆษณาผลิตภัณฑ์สุขภาพไร้คุณภาพ เปิดระบบรับเรื่องร้องเรียนผ่าน 6 ช่องทาง รองรับประเด็นในความรับผิดชอบของ อย.

 **นายแพทย์ณรงค์ อภิกุลวณิช เลขาธิการคณะกรรมการอาหารและยา** เปิดเผยว่า 30 เมษายนของทุกปี เป็น “วันคุ้มครองผู้บริโภคไทย” ซึ่งสำนักงานคณะกรรมการอาหารและยา (อย.) ในฐานะหน่วยงานที่มีภารกิจหลักในการดำเนินงานคุ้มครองผู้บริโภคด้านผลิตภัณฑ์สุขภาพ มีความห่วงใยผู้บริโภคที่หลงเชื่อ ตกเป็นเหยื่อของการโฆษณาผลิตภัณฑ์สุขภาพ ขอเน้นย้ำให้ผู้บริโภครักษาสิทธิของตนเองไม่ให้ตกเป็นเหยื่อโฆษณาโอ้อวดเกินจริง โดย อย. ได้เปิดระบบรับเรื่องร้องเรียน เพื่อให้ประชาชนสามารถแจ้งต่อเจ้าหน้าที่เมื่อพบเห็นการกระทำผิดเกี่ยวกับผลิตภัณฑ์สุขภาพ หรือกรณีที่ได้รับความเสียหายจากการบริโภค สำหรับประเด็นที่อยู่ในความรับผิดชอบของ อย. เช่น พบปัญหาเรื่องคุณภาพ มาตรฐาน หรือความไม่ปลอดภัยของผลิตภัณฑ์สุขภาพ พบความบกพร่องในเรื่องฉลากของผลิตภัณฑ์สุขภาพ พบการผลิต นำเข้า หรือขายผลิตภัณฑ์สุขภาพ โดยไม่ได้รับอนุญาต พบการผลิตหรือขายผลิตภัณฑ์ที่อันตราย หรือมีสารที่ห้ามใช้ เช่น ยาชุด ครีมทาฝ้า ที่มีสารปรอทแอมโมเนีย ไฮโดรควิโนน หรือกรดวิตามินเอ อาหารที่ผสมสารบอแรกซ์ สารฟอกขาว หรือกรดซาลิซิลิค พบโฆษณาโอ้อวด หลอกลวง หรือทำให้เข้าใจผิด หรือได้รับอันตรายจากการบริโภค หรือใช้ผลิตภัณฑ์สุขภาพ เป็นต้น

 **เลขาธิการฯ อย.** กล่าวในตอนท้ายว่า หากผู้บริโภคไม่ได้รับความเป็นธรรมจากการบริโภคสินค้าและบริการ หรือถูกละเมิดสิทธิ สามารถร้องเรียนได้ 6 ช่องทาง คือ สายด่วน อย. 1556 Line @FDAThai Facebook : FDAThai Email: 1556@fda.moph.go.th ตู้ ปณ. 1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ และเพื่อความมั่นใจว่าจะได้รับผลิตภัณฑ์ที่ถูกต้องปลอดภัย ควรตรวจสอบผลิตภัณฑ์สุขภาพก่อนเลือกซื้อทางเว็บไซต์ อย. www.fda.moph.go.th

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 30 เมษายน 2567 ข่าวแจก 157 / ปีงบประมาณ พ***.***ศ. 2567**